Kitba ta' Naomi Cachia – Koordinatur Politiku FŻL Għal dawn l-aħħar tliet snin f'pajjiżna, il-jum tas-sbatax ta' Mejju kellu sinifikat iktar speċjali f'pajjiżna hekk kif Malta ċċelebrat Idahot, il-Jum Internazzjonali kontra l-omofobija, it-transfobija u l-bifobija, filwaqt li qiegħda dejjem tavvanza fil-klassifika Rainbow Europe; avvanz li din is-sena kkulmina b'Malta tiġi kkonfermata bħala l-pajjiż li jinsab fil-quċċata. Din mhi xejn ħlief konferma li pajjiżna qed jilleġiżla u jieħu azzjoni biex jagħti l-protezzjoni xierqa lill-kommunità LGBTI+ filwaqt li jkun, għal darb'oħra, ta' eżempju għall-bqija tad-dinja. L-antiprogressivi? Iżda jkolli ngħid li din il-ġimgħa, li fiha kellna okkażjoni niċċelebraw it-tolleranza u l-ugwaljanza u xhieda ta' kemm is-soċjetà Maltija qed tinbidel, ġiet imtappna minn dawk li għalihom il-progress u kull ħaġa li għandha l-potenzjal li tkun ta' ġid għal pajjiżna, hija xi ħaġa mistmerra, iktar u iktar meta jista' jieħu xi forma ta' vantaġġ minnha l-Gvern Laburista. Qed nirreferi għall-kummenti li saru fuq il-midja soċjali mill-Boċċa fir-rigward tal-ambaxxatriċi Maltija għall-Eurovision u l-Prim Ministru, li bir-raġun qajmu ċerta rabja. Qatt ma immaġinajt li xi darba kien se jkolli niddiskuti xi ħaġa relatata mal-Eurovision f'din il-kolonna, u dan hu preċiżament l-ewwel punt li nixtieq nagħmel. Tħobbu jew tobogħdu, dejjem kont inqis dan il-konkors bħala wieħed mill-avvenimenti li jirnexxilu jgħaqqad lill-Maltin u l-Għawdxin wara rappreżentant wieħed. B'hekk nistaqsi: x'ġara din is-sena biex l-affarijiet ħadu żvolta daqshekk differenti? Possibbli li l-ħsieb li pajjiżna jmur tajjeb fil-Eurovision ħoloq tant paniku u disperament għall-elites tal-kamp Nazzjonalista? Ma nafx għandix nidħak jew nibki bl-assurdità ta' dan it-tip ta' loġika. Hija diżgustanti l-attitudni ta' dawk li għalihom, feel good factor f'Malta taħt Gvern Laburista bħal donnu hu xi tip ta' virus li għandu jiġi evitat akkost ta' kollox. Dan huwa evidenti fl-attitudni distruttiva li qed tikkaratterizza ż-żmien li se jagħmlu fl-Oppożizzjoni. Dawn huma l-istess nies li kienu fit-tmun ta' pajjiżna tliet snin ilu u li l-għatx għall-poter ma batta xejn minn dak iż-żmien 'l hawn. Nitħasseb ukoll b'dan it-tip ta' mentalità diviżiva; li ma tifraħx bil-fortuna tal-opponent tiegħek, nifhimha. Iżda li tqis f'dawl negattiv dak li tista' tibbenefika minnu inti stess huwa sintomu ta' malizzja profonda u irrazzjonali, xprunata minn sens qawwi ta' disprament. Barra minn hekk, hija ħasra li l-politika partiġġjana rridu bilfors indeffsuha kullimkien. Il-lingwaġġ dispreġġjattiv li ntuża f'dan il-każ ma ħasadni xejn; huwa tipiku tal-megalomanja u, fl-aħħar mill-aħħar, il-ħdura li jesibixxu diversi individwi ma' kull ċans li jkollhom fil-konfront tal-Partit Laburista. Fid-dawl ta' dan kollu, il-Gvern għandu jgħaddas rasu u jkompli jaħdem biex joħloq il-ġid sabiex il-feel good factor f'pajjiżna jkompli jitkattar ma'w kulħadd. Min irid, igawdih. Min ma jridx, affarih!